ΚΕΙΜΕΝΟ ΔΗΜΑΡΧΩΝ ΑΤΤΙΚΗΣ ΓΙΑ ΤΗΝ ΤΟΥΡΙΣΤΙΚΗ ΠΡΟΒΟΛΗ:
«Ναι» των Δημάρχων της Αττικής για το πρόγραμμα Τουριστικής Προβολής Περιφέρειας Αττικής: 

«Εμείς οι δήμαρχοι της Αττικής, της περιφέρειας που έχει δεχθεί τα ισχυρότερα πλήγματα από την οικονομική κρίση, με τα χιλιάδες μαγαζιά που κλείνουν καθημερινά και την καλπάζουσα ανεργία, αισθανόμαστε κατάπληξη και αγανάκτηση για την προσπάθεια που καταβάλλεται από (ιδιοτελή;) συμφέροντα να ακυρώσουν το τριετές πρόγραμμα τουριστικής προβολής της Αθήνας, του Πειραιά και των νησιών που ανήκουν στην Περιφέρεια Αττικής.

Μήπως κάποιοι επιδιώκουν να απωλεσθούν τα κονδύλια του ΕΣΠΑ που προορίζονται για την τουριστική προβολή της περιοχής μας; Σε εποχές μάλιστα που το τουριστικό ρεύμα προς την Αττική έχει μειωθεί κατά 75% και οι ξενοδοχειακές επιχειρήσεις κλείνουν η μια μετά την άλλη και χιλιάδες ξενοδοχοϋπάλληλοι, αλλά και οι εργαζόμενοι στα επισιτιστικά επαγγέλματα είναι άνεργοι.

Δυστυχώς, μας προκαλεί κατάπληξη το γεγονός ότι ομάδα βουλευτών συμπορεύεται με αυτή την προσπάθεια. Και γεννά εξίσου εύλογες απορίες η δίμηνη καθυστέρηση του Υπουργείου Τουρισμού να επικυρώσει τη σύμβαση του έργου, όταν μάλιστα αυτή έχει περάσει από όλες τις νόμιμες διαδικασίες, έχει ελεγχθεί και επικυρωθεί από το Ελεγκτικό Συνέδριο και υπερψηφιστεί από το Περιφερειακό Συμβούλιο. Τί κρύβεται πίσω από αυτή τη συγχορδία;

Απευθυνόμαστε στον πρωθυπουργό και τους αρχηγούς των κόμματων και τους καλούμε να παρέμβουν άμεσα. Δεν επιτρέπεται να χαθεί άλλη μια τουριστική περίοδος. Όταν μάλιστα τοπική αυτοδιοίκηση, επαγγελματίες και εργαζόμενοι υφίστανται το μεγαλύτερο βάρος των μέτρων και η Ε.Ε. απαιτεί, και δικαίως, τη μεγαλύτερη δυνατή απορρόφηση του ΕΣΠΑ. Πώς είναι δυνατόν όταν μας αφαιρούνται διαρκώς πόροι, να χάνουμε και τη δυνατότητα αξιοποίησης των κοινοτικών κονδυλίων; Και επίσης, με δεδομένη την ανάγκη εκσυγχρονισμού του κράτους και της οικονομίας μας, να λοιδορούμε την αξιοποίηση των νέων τεχνολογιών για τη στήριξη του σημαντικότερου παραγωγικού τομέα στην Ελλάδα, του τουρισμού μας;

Ως εδώ η ασυδοσία των συμφερόντων! Ας αφεθεί επιτέλους η Αυτοδιοίκηση όλων των βαθμίδων να κάνει ανεμπόδιστα τη δουλειά της και να προσφέρει στους πολίτες και τη χώρα συνολικά, αντί να γίνεται στόχος άδικων, υστερόβουλων και υπονομευτικών επιθέσεων και μεθοδευμένης προσπάθειας απαξίωσης».

